CELEX: C2004/262/101
Language: da
Date: 2004-10-23 00:00:00
Title: Sag T-344/04: Sag anlagt den 13. august 2004 af Stardust Marine S.A. mod Kommissionen for De Europæiske Fællesskaber

23.10.2004   
            
            
               DA
            
            
               Den Europæiske Unions Tidende
            
            
               C 262/55
            
         Sag anlagt den 13. august 2004 af Stardust Marine S.A. mod Kommissionen for De Europæiske Fællesskaber
   (Sag T-344/04)
   (2004/C 262/101)
   Processprog: fransk
   Ved De Europæiske Fællesskabers Ret i Første Instans er der den 13. august 2004 anlagt sag mod Kommissionen for De Europæiske Fællesskaber af Stardust Marine S.A., Paris, ved avocat Bernard Vatier, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Det fastslås, at Kommissionens beslutning 2000/513 EF af 8. september 1999, hvorved Frankrig blev dømt til at søge påstået statsstøtte på 600 mio. FRF tilbage fra selskabet Stardust, er ulovlig, og at dette medfører, at Kommissionen ifalder erstatningsansvar i henhold til EF-traktatens artikel 288.
            
         
               —
            
            
               Kommissionen tilpligtes følgelig at betale selskabet Stardust 112 635 569,73 EUR i erstatning med tillæg af procesrenter fra sagens anlæg.
            
         
               —
            
            
               Den afgørelse, som skal træffes, tillægges foreløbig virkning.
            
         
               —
            
            
               Kommissionen tilpligtes at betale sagens omkostninger for Retten i Første Instans.
            
         Søgsmålsgrunde og væsentligste argumenter:
   Til støtte for sine påstande har sagsøgeren gjort gældende, at beslutning 2000/513/EF ubestrideligt er ulovlig, idet den allerede er blevet annulleret ved Domstolens dom af 16. maj 2002 (sag C-482/99). Denne ulovlighed er ifølge sagsøgeren tilstrækkelig til, at Kommissionen ifalder ansvar uden for kontraktforhold i henhold til artikel 288 EF. Sagsøgeren har ligeledes anført, at selv om det antages, at den omhandlede beslutning er en generel retsakt, som fastsætter økonomipolitiske foranstaltninger, har Kommissionen tilsidesat en trinhøjere norm om beskyttelse af borgerne ved at udstede en for selskabet bebyrdende beslutning uden retligt eller faktisk grundlag. Ifølge sagsøgeren skal Kommissionen derfor betale selskabet erstatning.
   Hvad angår det tab, sagsøgeren angiveligt er blevet påført, har selskabet anført, at Stardust ved afgørelse truffet af Tribunal de Commerce de Paris er blevet taget under insolvensbehandling. Ifølge sagsøgeren er den betalingsstandsning, som førte til denne afgørelse, en direkte følge af den gæld, selskabet blev påført som følge af Kommissionens beslutning. Det lidte tab svarer til det beløb, hvormed Stardusts aktiver var utilstrækkelige til at dække gælden.